Проект!

НАРЕДБА за включване в механизма лична помощ

Издадена от министъра на труда и социалната политика, обн., ДВ, бр. …… от 
…..…...2019 г., в сила от ………… 2019 г.

Глава първа
Общи положения

Чл. 1. (1) С тази наредба се определя редът за включване в механизма лична помощ и начинът за прилагане на процедурите по:
1.	 предварителен контрол, текущ контрол върху изпълнението по предоставянето на механизма лична помощ и последващи оценки на изпълнението;
2. избягване на двойното финансиране на дейности в подкрепа за задоволяване на същите потребности на ползвателя на лична помощ във връзка с чл. 13, ал. 1 от Закона за личната помощ;
3. сключване, изменение и прекратяване на споразумението за предоставяне и ползване на лична помощ между ползвателя, асистента и доставчика на лична помощ, както и изпълнение на трудовите правоотношения при спазване на изискванията на трудовото законодателство;
4. отчитане на положения труд от асистента и изплащане на трудово възнаграждение за действително отработеното време;
5. провеждане на обучение на асистентите и ползвателите на лична помощ, съгласно чл. 21, ал. 2, т. 8 от Закона за личната помощ.
(2) Кметовете на общини и доставчиците на лична помощ по чл. 18, ал. 2 от Закона за личната помощ упражняват контрол за предоставянето на личната помощ по ред, определен в глава четвърта.
(3) Агенцията за социално подпомагане упражнява контрол за предоставянето на лична помощ в рамките на регламентираните правомощия по чл. 37 от Закона за личната помощ, по ред, определен в Закона за социално подпомагане и Правилника за неговото прилагане.

Глава втора
Процедура за включване в механизма лична помощ

Чл. 2. (1) Човек с увреждане, на когото е изготвена индивидуална оценка на потребностите и е издадено направление по реда на глава трета от Закона за хората с увреждания с определен  брой часове за лична помощ, може да заяви предоставянето на механизма лична помощ. 
(2) Човек с увреждане, който иска да му бъде предоставена лична помощ, подава лично, чрез изрично упълномощено от него лице или чрез лице по чл. 8, ал. 2 от Закона за личната помощ заявление-декларация по образец (Приложение № 1) до кмета на общината по настоящия адрес, a в градовете с районно административно деление до кмета на района по настоящ адрес.
(3) В заявлението по ал. 2 се декларира, че човекът с увреждане няма да получава друга подкрепа за задоволяване на същите потребности, за периода, през който ще се предоставя механизма лична помощ. Когато в заявлението не е посочен асистент, доставчикът на лична помощ може да предложи асистент на ползвателя, съгласно чл. 13, ал. 1 от Закона за личната помощ. 
(4) Заявлението се подава по реда на чл. 14, ал. 1 от Закона за личната помощ, като към същото се прилагат:
1. издадено направление, съгласно чл. 25, ал. 2 от Закона за хората с увреждания с определения брой часове.
2. документ за самоличност (за справка) или документ за самоличност на законния представител - родител, настойник, попечител (за справка);
(5) В случаите по чл. 13, ал. 2 и ал. 3 от Закона за личната помощ в заявлението заявителят изрично и безусловно дава съгласие конкретен размер от месечната помощ за отглеждане на дете с трайно увреждане, предоставена по чл. 8д, ал. 5, т. 2 от Закона за семейни помощи за деца, съответстващ на определените в направлението, съгласно чл. 25, ал. 2 от Закона за хората с увреждания брой часове и/ или пълния размер на добавката за чужда помощ по чл. 103 от Кодекса за социално осигуряване да се превежда по бюджета на съответната община. В случай, че заявителят не даде съгласие при положение, че ползвател на лична помощ е дете с увреждания, за отглеждането на което се предоставя месечна помощ по чл. 8д, ал. 5, т. 2 от Закона за семейни помощи за деца и/ или лице, което получава добавка за чужда помощ по чл. 103 от Кодекса за социално осигуряване, заявлението не се разглежда. 
(6) Конкретният размер на средствата от месечната помощ за отглеждане на дете с трайно увреждане, предоставена по чл. 8д, ал. 5, т. 2 от Закона за семейни помощи за деца, за заплащане на положен труд по механизма лична помощ, се определя като часовата ставка по чл. 31 от Закона за личната помощ се умножи по определените в направлението брой часове. 
(7) В случаите, когато е подадено заявление с нередовни, неточни и/или липсващи документи, служител от съответната община уведомява писмено в срок до 3 работни дни, заявителя за констатираните нередностите и дава 7-дневен срок за отстраняването им. Когато констатираните нередности не са отстранени в регламентирания срок, процедурата се спира до тяхното отстраняване, за което лицето по ал. 2 се уведомява писмено.
(8) При промяна на обстоятелствата, декларирани в Приложение №1, удостоверени с документ, ползвателят на лична помощ лично, чрез упълномощено от него лице или чрез лице по чл. 8, ал. 2 от Закона за личната помощ уведомява писмено кмета на общината в 7-дневен срок от настъпване на промяната, за предприемане на съответни действия.
(9) Ползвателят на личната помощ може да се откаже от ползването й с писмено заявление до кмета на съответната община.
(10) В случаите по чл. 13, ал. 2 и ал. 3 от Закона за личната помощ кметът на съответната община изпраща копие от заявлението по чл. 2, ал. 2, удостоверяващо даденото съгласие по чл. 13, ал. 2 и ал. 3 от Закона за личната помощ по служебен път в Агенцията за социално подпомагане, съответно в Националния осигурителен институт. Копие от заявлението се изпраща по ред, определен в споразумението по ал. 11. 
(11) Управителят на Националния осигурителен институт, изпълнителният директор на Агенцията за социално подпомагане и изпълнителният директор на Националното сдружение на общините в Република България сключват рамково споразумение за прилагане на механизма лична помощ. В споразумението се уреждат:
1. редът и начинът за извършване на проверка по служебен път на декларираните данни в заявлението по чл. 2, ал. 2;
2. сроковете, редът и начинът за изпращане по служебен път на заявленията по чл. 2, ал. 2, както и информация за трудовия договор по чл. 14, ал. 5 от Закона за личната помощ;
3. процедурата за финансиране предоставянето на лична помощи;
4. редът и начинът за уведомяване на съответната дирекция „Социално подпомагане“ и на Националния осигурителен институт при промяна на обстоятелствата, която води до промяна в предоставянето и ползването на лична помощ, съгласно чл. 3, ал. 13.
(12) Управителят на Националния осигурителен институт, изпълнителният директор на Агенцията за социално подпомагане и кметът на съответната община сключват споразумение за прилагане на механизма лична помощ, при съобразяване на ал. 11. В споразумението се уреждат редът за превеждане на средствата по чл. 8 и чл. 9.
(13) По реда на ал. 11 се изпраща информация за направения отказ от ползване на лична помощ по ал. 9 и информация за прекратения въз основа на направения отказ договор по чл. 14, ал. 5 от Закона за личната помощ.
(14) Заявлението по ал. 2 в оригинал, приложените към него документи и всички последващи документи, свързани с предоставянето и ползването на лична помощ се оформят в досие, което се съхранява в 10-годишен срок в съответната община, считано от 1 януари на годината, следваща годината на подаване на заявлението.

Чл. 3. (1) Ползвателят на личната помощ или неговия законен представител може да избира самостоятелно или съвместно с доставчика на лична помощ асистент/и.
(2) При необходимост доставчикът на лична помощ предлага кандидат-асистенти на ползвателя от списъка по чл. 6, ал. 1. Ползвателят осъществява подбор на предложените кандидат-асистенти, като с избраните от тях се провежда интервю с оглед пристъпване към окончателен избор.
(3) Предоставянето и ползването на лична помощ се осъществява въз основа на споразумение между ползвателя, избрания асистент и доставчика на лична помощ, съгласно чл. 14, ал. 3 от Закона за личната помощ. Споразумението урежда реда и срока за предоставянето и ползването на личната помощ, както и правата и задълженията на страните. 
(4) В срок до 7 дни от постъпването на заявлението по чл. 2, ал. 2, съответно от изтичането на срока по чл. 2, ал. 7, след проверка за съответствие с изискванията на Закона за личната помощ, кметът на общината изготвя проект на споразумение по ал. 3 и го предоставя за подпис на останалите страни. Споразумението се съставя в три еднообразни екземпляра – по един за всяка от страните.
(5) Споразумението по ал. 3 съдържа минимум следните реквизити:
1.	предмет и срок;
2. 	име и адрес на доставчика на лична помощ; 
3.	име и адрес на ползвателя на лична помощ и на законния представител;
4.	име и адрес на асистента;
5.	място на предоставяне на личната помощ;
6.	брой часовете за лична помощ, определени в направлението по чл. 25, ал. 2 от Закона за хората с увреждания;
7.	права и задължения на страните; 
8.	общи условия, включително случаите на изменения, допълнения и прекратяване на споразумението между страните, санкциите при неизпълнение на договорните отношения и/или при възникване на конфликти.
(6) Споразумението по aл. 3 се сключва за срока на издаденото направление за предоставяне на лична помощ от съответната дирекция „Социално подпомагане“. Споразумението може да бъде прекратено от всяка една от страните с писмено предизвестие, отправено до другите страни, при съществена промяна по неговия предмет и на нормативните актове, уреждащи отношенията, свързани с неговото сключване и изпълнение, както и при настъпване на обективни причини, водещи до невъзможност за изпълнение на споразумението, или при установяване на декларирани от страните неверни данни относно получаването и предоставянето на лична помощ, в т.ч. наличието на двойно финансиране.
(7) Споразумението е предпоставка за възникване на трудово правоотношение между доставчика на лична помощ и асистента. При сключване на трудовия договор се определят страните, мястото на работа, срокът, характерът на работата, датата на сключването му и началото на неговото изпълнение, основното и допълнителните трудови възнаграждения и периодичността на тяхното изплащане, както и други права и задължения, доколкото не противоречат на разпоредбите на Кодекса на труда.
(8) В 7-дневен срок от сключването на споразумението по ал. 3 доставчикът на лична помощ сключва трудов договор с асистента. В трудовия договор изрично се посочва постъпването на работа на асистента от 1-во число на месеца, следващ месеца на сключване на договора. 
(9) Ползвателят на личната помощ управлява работното време и дейностите на асистента/те и предлага прекратяване на трудовия  договор чрез писмено заявление до доставчика на лична помощ.
(10) Изпълнението на трудовите договори с определените асистенти започва от 1-во число на месеца, следващ месеца на сключване на договорите. 
(11) Изменението или прекратяването на споразумението по ал. 3 е основание съответния трудов договор да бъде изменен или прекратен.
(12) Когато ползвателите на лична помощ са лица по чл. 13, ал. 2 и ал. 3 от Закона за личната помощ информация за сключване, изменение или прекратяване на трудовите договори се изпраща на Агенцията за социално подпомагане, съответно на Националния осигурителен институт по ред, уреден в споразумението по чл. 2, ал. 11.
(13) При промяна на обстоятелствата, която води до промяна в предоставянето и ползването на лична помощ, кметът на съответната община уведомява съответната дирекция „Социално подпомагане“ и Националния осигурителен институт в 3-дневен срок от узнаването за промяната по ред, определен в споразумението по чл. 2, ал. 11.

Чл. 4. (1) Доставчикът на лична помощ е длъжен да следи за спазването на изискването за избягване на двойно финансиране, въз основа на декларираните данни в заявлението по чл. 2, ал. 2.
(2) Преди сключването на споразумението по чл. 3, ал. 3, доставчикът на лична помощ извършва проверка за двойно финансиране.

Чл. 5. (1) Доставчикът на лична помощ разработва Процедура за избягване на двойно финансиране. При осъществяване на проверката за двойно финансиране доставчикът на лична помощ изисква данни, обработвани и администрирани от други публични органи или структури, съгласно изискванията за защита на личните данни и в съответствие с изискванията за комплексно административно обслужване, при необходимост.
(2) Едни и същи разходи за обезпечаване на дейностите по предоставяне на лична помощ не могат да се финансират два пъти от националния бюджет, бюджета на Общността или друга донорска програма. 
(3) Ползвател на механизма лична помощ не може да получава друга подкрепа за задоволяване на същите потребности, финансирана по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма. 
(3) Първоначалните проверки започват след подаване на заявлението по чл. 2, ал. 2 и приключат преди сключване на споразумението за предоставяне на личната помощ при спазване на процедурата по ал. 1.
(4) Текущи проверки за липса/наличие на двойното финансиране следва да се извършват ежемесечно при спазване на процедурата по ал. 1. 

	Чл. 6. (1) Доставчикът на лична помощ по чл. 18, ал. 1 или ал. 2 от Закона за личната помощ поддържа актуален списък за кандидатите за асистенти и професионалния им опит, съгласно чл. 21, ал. 2, т. 7 от Закона за личната помощ. Списък с актуални данни се публикува на официалната интернет страница на съответната община, наличен е на място и се предоставя на ползвателя на лична помощ, при поискване. 
(2) Асистент може да бъде само дееспособно лице, което отговаря на изискванията на чл. 25 от Закона за личната помощ и е вписано в списъка за кандидатите за асистенти към съответната община.
(3) Кандидатът за асистент подава в общината заявление по образец (Приложение №2) на хартиен или електронен носител за включване в списъка на кандидатите за асистенти. Към заявлението се прилагат документите по чл. 26, ал. 1 от Закона за личната помощ. Доставчикът на лична помощ извършва събеседване с кандидата за асистент.
(4) Когато са спазени изискванията по чл. 25 от Закона за личната помощ  и след извършено събеседване кметът на общината в 7-дневен срок от подаване на заявлението вписва заявителя в списъка на кандидатите за асистенти.
(5) Когато кандидатът за асистент не отговаря на нормативните изисквания, същият не се вписва в списъка по ал. 1, за което се уведомява в срока по ал. 4. 
(6) Кандидатите за асистенти по своя преценка могат да предоставят документи, удостоверяващи успешно преминат курс на обучение за асистент или документ, удостоверяващ наличието на подходящо образователно и/или квалификационно равнище.

Чл. 7. (1) Доставчикът на лична помощ по чл. 18, ал. 1 или ал. 2 от Закона за личната помощ може да провежда въвеждащо обучение, необходимо за изпълнение на заложените дейности за личната помощ, за асистентите, които не притежават документи, удостоверяващи успешно преминат курс на обучение за асистент или документ, удостоверяващ наличието на подходящо образователно и/или квалификационно равнище. 
(2) Обучението по чл. 21, ал. 2, т. 8 от Закона за личната помощ може да се провежда за придобиване на умения за изпълнение на дейностите по предоставяне и ползване на механизма лична помощ. Обучението има за цел да подпомогне човека с увреждане за управление на дейностите по задоволяване на индивидуалните му потребности и за преодоляване на бариерите на функционалните му ограничения, както и за повишаване на уменията на лицата, които предоставят личната помощ за постигане на по-добри резултати.

Глава трета
Превеждане на средствата за предоставяне на механизма лична помощ

	Чл. 8. (1) В случаите по чл. 13, ал. 2 от Закона за личната помощ във основа на дадено съгласие в заявлението-декларация по чл. 2, ал. 2, Агенцията за социално подпомагане превежда по бюджета на съответната община посочения конкретен размер на средствата от месечната помощ за отглеждане на дете с трайно увреждане, предоставена по чл. 8д, ал. 5, т. 2 от Закона за семейни помощи за деца за времето от датата на започване на изпълнението на трудовия договор с асистента, предоставящ личната помощ, до първо число на месеца, следващ месеца на прекратяването на договора. 
(2) Сумите по ал. 1 се превеждат след предоставяне на отчета по чл. 35 от Закона за личната помощ по ред, определен в споразуменията по чл. 2, ал. 11 и ал. 12. 
(3) Агенцията за социално подпомагане предоставя пълния размер на средствата на месечната помощ за отглеждане на дете с трайно увреждане, предоставена по чл. 8д, ал. 5 от Закона за семейни помощи за деца на родителя (осиновителя) на ползвателя на лична помощ, когато личната помощ не му се предоставя, поради прекратяване на трудовия договор с асистента – за времето от първо число на месеца, следващ месеца на прекратяването на договора до края на месеца, през който е сключен нов трудов договор по чл. 14, ал. 5 от Закона за личната помощ. 

Чл. 9. (1) В случаите по чл. 13, ал. 3 от Закона за личната помощ във основа на дадено съгласие в заявлението по чл. 2, ал. 2 от пенсионер, който получава добавка за чужда помощ по чл. 103 от Кодекса за социално подпомагане, Националният осигурителен институт превежда дължимата сума за добавката на Агенцията за социално подпомагане.
(2) Сумите по ал. 1 се превеждат за времето от датата на започване на изпълнението на трудовия договор с асистента, предоставящ личната помощ, до първо число на месеца, следващ месеца на прекратяването на договора, въз основа на получена от Агенцията за социално подпомагане информация от отчета по чл. 35 от Закона за личната помощ и по ред, определен в споразуменията по чл. 2, ал. 11 и ал. 12.
(3) Националният осигурителен институт изплаща добавката за чужда помощ по чл. 103 от Кодекса за социално подпомагане към пенсията на ползвателя на лична помощ, когато личната помощ не му се предоставя, поради прекратяване на трудовия договор с асистента – за времето от първо число на месеца, следващ месеца на прекратяването на договора до края на месеца, през който е сключен нов трудов договор по чл. 14, ал. 5 от Закона за личната помощ. 
(4) Сроковете, редът и начинът за превеждане на сумите по ал. 1, както и за обмен на информация между Агенцията за социално подпомагане и Националния осигурителен институт се уреждат по ред, определен в споразуменията по чл. 2, ал. 11 и ал. 12. 

Чл. 10. (1) Възнаграждението на асистента се определя въз основа на отработените часове за един календарен месец и предоставен отчет по образец (Приложение №3) по реда на чл. 32 от Закона за личната помощ. Отчетът за отработените часове задължително съдържа кратък доклад за осъществените през месеца дейности.
 (2) В срок до 10-то число на месеца, следващ отчетния, кметът на съответната община предоставя на Агенцията за социално подпомагане писмено искане за изплащане на необходимите средства за обезпечаване на сключените трудови договори с асистенти на лична помощ, по ползватели, придружено с финансов отчет по образец.
 (3) Образецът на финансов отчет, съгласно чл. 35 от Закона за личната помощ се утвърждава от изпълнителния директор на Агенцията за социално подпомагане.

Чл. 11. Средствата за финансирането на личната помощ, предявени с писменото искане по чл. 10, ал. 2 се превеждат от Агенцията за социално подпомагане по бюджета на съответната община в срок до 15-то число на месеца, следващ отчетния, но не по-рано от 5 работни дни от представянето на отчета по чл. 35 от Закона за личната помощ.

Глава четвърта
Процедури за контрол за законосъобразност, текущ и последващ контрол върху изпълнението на поетите финансови ангажименти и сключени договори по прилагане на механизма лична помощ 

Чл. 12.  (1) Кметът на съответната община със заповед определя служители, които да извършват контрол по предоставяне на механизма лична помощ.
(2) На определените служители по ал. 1 се предоставят данни относно ползвателите на лична помощ, съдържащи имена, адреси, телефони за контакт и други данни, при необходимост.
(3) Контролът се осъществява чрез посещение в дома и събеседване с ползвателя (или с неговия законен представител) на лична помощ, като информация може да се събира и от неговите близки. Проверките на място се извършват минимум веднъж месечно.
При посещението следва да се обследва:
1.	Как се извършва водене на месечен отчет за положения труд от асистента.
2.	 Съответствие на съдържанието на месечния отчет с реално извършените от асистента дейности. 
3.	 Удовлетвореност на потребителя от ползването на механизма лична помощ.
(4) Резултатите от извършената проверка се вписват в протокол, съставен от съответното длъжностно лице. Протоколът се подписва от потребителя (или неговия законен представител) и от проверяващия служител.
(5) Служителят посочва в протокола констатации от извършената проверка, относно предоставяните от асистента дейности от личен, домашен или социален характер.
(6) Служителят отразява в протокола мнението на ползвателя (или на неговия законен представител).
(7) При желание от страна на ползвателя (или неговия законен представител), същият има право да впише допълнително мнение, относно качеството на предоставянето на личната помощ. Служителят е длъжен да впише препоръки или предложения, ако ползвателят и/или асистентът са вписали незадоволително мнение.
(8) В случаите на констатирани проблеми или възникнали конфликти, служителят, осъществил контрола, уведомява доставчика на лична помощ за предприемане на действия за отстраняване на проблемите или преодоляване на конфликтите.
(9) Когато се установи, че ползвател и/или негов законен представител е декларирал неверни данни, съставил или използвал документ с невярно съдържание, неистински или преправен документ, или не е подал документ при промяна на обстоятелствата, предоставянето на механизма лична помощ се преустановява до момента, в който бъде установено, че лицето отговаря на изискванията за предоставянето му.
(10) Когато се установи, че асистент не изпълнява трудовите си задължения или не извършва всички отчетени дейности, договорът със същия се прекратява. В този случай, ако ползвателят на лична помощ е лице по чл. 13, ал. 2 или ал. 3 от Закона за личната помощ, информация за прекратения трудов договор се изпраща на Агенцията за социално подпомагане, съответно на Националният осигурителен институт по ред, определен в споразумението по чл. 2, ал. 11.
 (11) Всички извършени през месеца проверки се описват във формуляр „Опис на извършените проверки“, към който се прилагат попълнените протоколи за проверка на място в дома на ползвателите. Протоколите се съхраняват от отговорните служители и се представят при извършване на контрол от длъжностните лица от страна на Агенцията за социално подпомагане. Протоколите са източник на информация относно качеството на предоставяне и ползване на механизма лична помощ, коректив за работата на назначения асистент и оценка на реализираните ползи за конкретния ползвател.
 (12) Служителите от общината имат право във всеки един момент да извършват проверка на доставчиците по чл. 18, ал. 2 от Закона за личната помощ, на ползвателя и/или на посочените от него асистент/и.

ДОПЪЛНИТЕЛНА РАЗПОРЕДБА

§1. По смисъла на тази наредба:
1. „Двойно финансиране“ е едни и същи разходи за идентични или сходни дейности да се финансират два пъти от националния бюджет, бюджета на Общността или друга донорска програма. 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2 (1) Заявление – декларация по чл. 2, ал. 2 може да се подава от влизането в сила на тази Наредба.
(2) Изпълнението на трудовите договори с асистентите, сключени преди 1 септември 2019 г. на основание чл. 3, ал. 8, започва от 1 септември 2019 г.   
§3. В срок до 1 септември 2019 г. доставчиците на лична помощ разработват и приемат процедурата по чл. 5, ал. 1.
§4. Споразуменията по чл. 2, ал. 11 и 12 се сключва в едномесечен срок от обнародване на Наредбата.
§5.  Наредбата се приема на основание чл. 17 от Закона за личната помощ.
§6. Наредбата влиза в сила от датата на обнародване в Държавен вестник.